recursal/SuperWikiNEXT-32B huggingface dataset:
***Spiderland*** é o segundo e derradeiro álbum da banda estadounidense de post-rock Slint, publicado o 27 de marzo de 1991 a través do selo Touch and Go Records. Cunhas dinámicas dramaticamente alternas e unhas voces que van dende a palabra falada ata os berros, o disco contén letras que fan fincapé na alienación. *Spiderland* foi a primeira edición con Touch and Go, e o derradeiro álbum do grupo.

Aínda que *Spiderland* non foi amplamente recoñecido tras o seu lanzamento inicial, finalmente vendeu máis de 50.000 copias e converteuse nunha peza clave da música *underground* tras a separación de Slint. O álbum foi moi influente nos estilos de moitas bandas de post-rock e math rock, como Mogwai e Godspeed You! Black Emperor, e foi nomeado como favorito por varios músicos de indie rock. No ano 2007 Slint reuniuse para unha xira na que nos concertos tocaron *Spiderland* na súa totalidade.

En novembro de 2003 a publicación en liña Pitchfork Media colocou a *Spiderland* no posto 12 da súa lista dos mellores álbum dos anos 90.

Listaxe de cancións
-------------------

Tódolos temas escritos e compostos por Todd Brashear, Brian McMahan, David Pajo e Britt Walford, agás onde se indique. 

| N.º | Título | Escritor(es) | Duración |
| --- | --- | --- | --- |
| 1. | "Breadcrumb Trail"   |   | 5:55 |
| 2. | "Nosferatu Man"   |   | 5:35 |
| 3. | "Don, Aman"   | McMahan, Pajo, Walford | 6:28 |
| 4. | "Washer"   |   | 8:50 |
| 5. | "For Dinner..."   |   | 5:05 |
| 6. | "Good Morning, Captain"   |   | 7:38 |

|  |  |
| --- | --- |
| Control de autoridades | 
* Wd: Q545227
* AllMusic: mw0000267497
* Discogs: 38099
* MusicBrainz: ID

 |



1. ↑  "Top 100 Albums of the 1990s - Page 9". *Pitchfork* (en inglés). Consultado o 2020-02-16.
Fábrica de Smithwick's en Kilkenny coa antiga abadía.
**Simithwikck's** é unha marca de cervexa irlandesa orixinaria de Kilkenny (fabrica só unha pequena parte), aínda que agora tamén se fabrica en Dundalk (onde se elabora a cervexa vendida en supermercados e a maior parte da cervexa explotada). A cervexa Smithwick’s foi elaborada inicialmente en St. Francis Abbey Brewery, en Kilkenny, coñecida como *Smithwicks Brewery* ata aproximadamente o ano 2000. É a terceira cervexa máis popular de Irlanda por detrás de Guinness e Murphy's. Ten unha gradación alcohólica de 3.8 graos en Irlanda e de 4,5 en Norteamérica.

A cervexeira está situada no lugar da abadía franciscana na que os monxes elaboraban o ale dende o século XIV e nela atópanse as ruínas da abadía orixinal. A Smithwick’s ale gañou seis medallas de ouro no Monde Selection Beer Tasting Competition

Historia
--------

É a cervexa máis antiga de Irlanda, a súa historia comezou en 1710, cando John Smithwick elaborou as súas primeiras cervexas en terras do Duque de Ormonde. En 1892 gañou o primeiro premio nunha exhibición de elaboradores de cervexa e destiladores en Dublín. James Smithwick fíxose cargo da empresa conta o ano 1900, e mercou a cervexeira competidora Sullivan’s Kilkenny Breweries Ltd. o que comportou un aumento do negocio. Na década de 1930, sacou ao mercado a cervexa Smithwick's No.1 e comezou a anunciarse en xornais, autobuses e tranvías de toda Irlanda. En 1937 a Smithwick's No.1 gañou o primeiro premio da Competición de Cervexas Embotelladas de Londres. En 1965 Guinness mercoulla a Walter Smithwick, e agora é xunto con Guinness parte de Diageo.

Tipos de cervexa
----------------

Smithwick's Draught e Kilkenny Cream Ale

Notas
-----

1. ↑  Kitsock, G. "Wearing Green, Drinking Red", *The Washington Post*, 14 de marzo de 2007.
2. ↑  Diageo - Prizes
3. ↑  Diageo - Smithwicks

Véxase tamén
------------

### Ligazóns externas

* Sitio web oficial de Smithwick's *(en inglés)*
**Theodor Poesche**, nado en 1824 en Zoeschen, preto de Merseburg (Saxonia-Anhalt) e finado o 27 de decembro de 1899 en Washington, foi un antropólogo xermano-americano, autor dunha *Contribución á antropoloxía histórica*.
Estudante de filosofía na Universidade de Halle e revolucionario, emigra en 1850 aos Estados Unidos. En 1853, publica con Charles Goepp *The New Rome, or The United States of the World*, obra na que compara os Estados Unidos co Imperio romano.
En 1878, dá ao prelo *Die Arier: Ein Beitrag zur historischen Anthropologie*. Baseándose nos caracteres físicos atribuídos ás poboacións indoeuropeas (cabelos louros, ollos azuis ou claros, elevada estatura, cadeiras estreitas, labios finos, prominencia do queixo, dolicocefalia) polo filólogo Ludwig Geiger,sitúa a súa orixe nos pantanos de Rokitno, en Rusia occidental, onde é frecuente o albinismo. Igualmente afirma que a lingua lituana está máis próxima da lingua nai indoeuropea que o propio sánscrito. Engadindo aos argumentos antropolóxicos outros lingüísticos e arqueolóxicos Karl Penka ampliará este territorio á Alemaña setentrional e á Escandinavia meridional en 1883 e 1886.

Notas
-----

1. ↑  Ver Anton Bettelheim,  *Biographisches Jahrbuch und deutscher Nekrolog*, G. Reimer, 1900, p. 206, ou Frank Spencer, *History of Physical Anthropology*, 1997, p. 110 ISBN 0815304900. Por contra, numerosos autores indican 1826 como ano de nacemento.
2. ↑  Bruce Lincoln, *Theorizing Myth: Narrative, Ideology, and Scholarship*, University of Chicago Press, 1999, p. 253, nota 18. ISBN 0226482014. e Edwin Bryant, *The Quest for the Origins of Vedic Culture: The Indo-Aryan Migration Debate*, Oxford University Press, 2001, p. 32. ISBN 0195137779.

Véxase tamén
------------

### Bibliografía

* *The New Rome, or The United States of the World* (con Charles Goepp), Nova York, 1853
* *Die Arier : Ein Beitrag zur historischen Anthropologie*, Jena, 1878.

|  |  |
| --- | --- |
| Control de autoridades | 
* Wd: Q1350644
* WorldCat
* VIAF: 25348898
* CERL: cnp02023682
* DeutscheBio: 116249617
* GND: 116249617
* ICCU: PUVV275834
* ISNI: 0000 0003 9755 6509
* LCCN: nr00000285
* NTA: 227535863

 |
Fotografía de Teodor Shteingel
O barón **Fyodor "Teodor" Rudolphovich Shteingel** (ruso: *Фёдор Рудольфович Штейнгель*: , alemán: *Theodor von Steinheil*) nado en San Petersburgo o 9 de decembro de 1870, e finado en Dresden o 11 de abril de 1946, foi un arqueólogo, filántropo e político nacionalista ucraíno.

Traxectoria
-----------

Fillo do alemán do Báltico Rudolf, quen se enriquecera coa construción do ferrocarril, e da ucraína Marija Kamin'skyj, tivo tres irmáns: Ivan, Serhij e Volodymyr. Despois de graduarse na Universidade de Kíiv, estableceu unha escola, un hospital, unha cooperativa e unha sala de lectura en Horodok (oblast de Rivne). Escavou enterramentos medievais na zona de Rivne. Ademais, en 1902, legou ao Museo de Horodok as súas coleccións arqueolóxicas, históricas e etnográficas.

Theodor Steingel no centro da fotografía como embaixador de Ucraína, canda Rifat Pascha, embaixador otomán, no funeral do mariscal prusiano Hermann von Eichhorn (1918).
No ano 1906 foi elixido deputado por Kíiv para a primeira Duma Estatal do Imperio Ruso, uníndose ao grupo dos representantes ucraínos. Malia a ser membro da nobreza imperial, foi simpatizante do nacionalismo ucraíno: fíxose membro da Sociedade dos Progresistas Ucraínos (antes coñecido como Partido Democrático de Ucraína) e foi tamén vicepresidente da Sociedade Científica de Ucraína, unha institución abertamente ucrainófila antecesora da Academia Nacional de Ciencias de Ucraína. Logo da Revolución de febreiro de 1917 presidiu o comité executivo da Duma da cidade de Kíiv, que foi precursor da Rada Central, parlamento ucraíno no contexto das revolucións rusas. En 1918 foi enviado como membro da legación diplomática a Berlín polo Hetmanato ucraíno, un goberno baixo a protección das potencias centrais e contrario aos bolxeviques que rexeu Ucraína nese ano. Máis tarde, na década de 1920, regresou ao oeste de Ucraína, entón parte de Polonia, pero marchou a Alemaña en 1939.

A súa residencia en Horodok, o Palacio de Shteingel (actual convento de San Nicolao), goza de protección por estar catalogado como parte do patrimonio cultural ucraíno.

Casou tres veces e tivo catro fillos: do seu primeiro matrimonio, Boris, do seu segundo matrimonio, Volodymyr e Mykola (morreu na infancia) e do seu terceiro matrimonio, Fedir.

Notas
-----

1. ↑  "BBLD: Steinheil, Hermann Rudolf\* Alexander Frh. v. (1841-1892)". *bbld.de*. Consultado o 2023-03-19.
2. ↑  "Shteingel, Teodor". *www.encyclopediaofukraine.com*. Consultado o 2023-03-19.
3. ↑  "Ukrainian Scientific Society". *www.encyclopediaofukraine.com*. Consultado o 2023-03-19.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Theodor Shteingel Modificar a ligazón no Wikidata*** |

|  |  |
| --- | --- |
| Control de autoridades | 
* Wd: Q4526805
* WorldCat
* VIAF: 138164782041808600007
* GND: 1253532109

 |
**Tabaqueira anatómica** é un termo anatómico que define unha depresión triangular situada na zona posteromedial do pulso e do primeiro metacarpiano. Está formada polos tendóns extensores que se dirixen ao dedo polgar. O seu nome débese a que neste punto era onde clasicamente se apoiaba o tabaco en po ou rapé, que se inhalaba polo nariz. A base do triángulo está no pulso e o vértice diríxese ao polgar. É máis evidente se se estira o dedo.

* O bordo lateral está formado polos tendóns do músculo abdutor longo do polgar e do extensor curto do polgar.
* O bordo medial está constituído polo tendón do músculo extensor radial longo do carpo
* O chan fórmano o escafoide, o trapecio e os tendóns do músculo extensor radial longo do carpo e do músculo extensor radial curto do carpo.

A arteria radial segue un curso oblicuo pola tabaqueira anatómica, situada nun plano fondo aos tendóns dos extensores do polgar, e adxacente ao escafoide e ao trapecio.

As zonas terminais da rama superficial da arteria radial sitúanse nun plano subcutáneo na tabaqueira, ao igual que a orixe da vea cefálica, do arco venoso dorsal da man.

Véxase tamén
------------

### Imaxes

* 
* 
* 

|  |  |
| --- | --- |
| Control de autoridades | 
* Wd: Q1321480
* GEC: 0212339
* MAG: 2780936069

 |

|  |  |
| --- | --- |
| Identificadores | 
* FMA: 42329

 |
**TV3HD** é unha canle en alta definición de Televisió de Catalunya, a emisora pública de Cataluña. Foi inaugurado o 23 de abril de 2007 cesando emisións o 11 de agosto de 2008 e recuperando a súa emisión o 18 de xuño de 2009.

Historia
--------

TV3HD foi a primeira cadea en TDT en emitir 24 horas de programación en alta definición. Comezou a súa andaina o 23 de abril de 2007, coincidindo coa festa autonómica do día de "Sant Jordi", a través do mux 43, na súa emisión para Barcelona, substituíndo ás canles K3/300 e El 33, que tamén emitían no mux 61. Estas emisións eran unha pequena selección de series e contidos dos seus outras dúas cadeas (TV3 e El 33) emitindo en MPEG4 H.264 a 10.2Mbps.

O 11 de agosto de 2008, polo principio de acordo da Generalitat de Cataluña e a Generalitat Valenciana para a reciprocidad de emisións, Canal 9 substitúe a TV3HD no mux, ademais da versión dixital da canle analóxica K3/33 que máis tarde sería IB3.

O día 18 de xuño de 2009, Televisió de Catalunya decide reactivar o seu sinal en alta definición en substitución do sinal de TV3, que remitía o sinal do mux 61.

O martes, 14 de xullo de 2009, TV3 e TV3HD emitiron o primeiro programa en simultcast en ambas as televisións e en directo. Trátase da final do programa *El paisatge favorit de Catalunya*.

O 19 de agosto de 2009, TV3HD, en simultcast con TV3, emitiron o partido de UEFA Champions League entre o Atlético de Madrid e o Borussia Dortmund, tal e como fixo Aragón 2 HD e Canal 9 HDTV.

O 20 de novembro de 2009, comezou a emisión do segundo mux de Televisió de Catalunya na zona metropolitana de Lleida, e co, a emisión de TV3 HD. Neste proceso, o 3 de decembro deron comezo as emisións en Tarragona, á espera do inicio no resto do territorio catalán.

Programación
------------

Actualmente en TV3HD emítense unha serie de programas, series e películas, en diferentes pases e horarios, de xeito continuo.

Entre as películas emiten a miniserie histórica *El tresor del setè camió*, *Elles i jo* e *L'altra cara de la força*, de documentais emiten o programa *Km33* de El 33 e *L'Ebre, camins d'aigua*, ademais da gala final de *El Paisatge Favorit de Catalunya*.

Véxase tamén
------------

### Ligazóns externas

* Sitio web de TV3 *(en catalán)*
**Sueiro Gómez de Toledo** foi un nobre e relixioso galego medieval, arcebispo de Santiago de Compostela entre 1362 e 1366.

Historia e lenda
----------------

No medio das desputas sucesorias que tiveron lugar entre Pedro I e Henrique de Trastámara, foi asasinado xunto co deán da catedral, segundo parece na procesión do corpus o 9 de xuño de 1366.

A historia deu lugar a moitas lendas e obras literarias, e non están claras as súas circunstancias. Despois do duro enfrontamento entre a familia dos Churruchaos (Súárez de Deza) e o bispo Berenguel de Landoira, que acabaron coa decapitación de Alonso Suárez de Deza, Fernán Pérez Churruchao e Alonso Gómez de Gallinato alancearon o bispo e o deán Pedro Álvarez co prace do rei Pedro I, pois o bispo apoiaba a Henrique de Trastámara. Este suceso marcou o fin da casa dos Churruchaos, que serían absorbidos pola Casa de Lemos.

Notas
-----

1. ↑  "Unha lenda compostelá" Arquivado 10/03/2016, en Wayback Machine. artigo en *La Voz de Galicia*, 2 de xullo de 2005
Preparando a filmación de *Godzilla* (1954)
**Tokusatsu** (*特撮*) é a palabra xaponesa para denominar os efectos especiais e que fóra do Xapón identifica os filmes e series xaponesas que fan un considerable uso dos efectos especiais como filmes ou series de imaxe real tales como os de superheroes, como son as series de Metal Hero; kaijus como Godzilla; as de mecha, como Giant Robot ou aquelas producións que combinan dous ou máis destes xéneros, como Ultraman ou Super Sentai. En xeral abrangue temas que teñen que ver coa ficción científica, fantasía e terror. Constitúe unha das formas de entretemento máis populares do Xapón, pero fóra de Asia apenas teñen éxito uns poucos filmes e series, aínda que si conta cun importante número de afeccionados en todo o mundo.

Etimoloxía e orixe
------------------

A orixe da palabra é unha contracción da expresión *tokushu satsuei* (*特殊撮影*), literalmente *fotografía especial*, aínda que a palabra é recente a orixe do tokusatsu hai que buscala no kabuki coas súas escenas de acción e loita e no bunraku, coa súa utilización dos monicreques
Ácido 2-fosfoglicérico.
O **ácido 2-fosfoglicérico** ou ácido 2-fosfo-D-glicérico (2PG) é un composto orgánico moi importante no metabolismo, xa que intervén (en forma desprotonada) na glicólise. É un ácido carboxílico de 3 carbonos, que leva un grupo COOH no carbono 1, un grupo fosfato esterificado no carbono 2 e un grupo OH unido ao carbono 3. No metabolismo intervén o enantiómero D. Pola súa estrutura química pode considerarse un derivado do ácido glicérico.

A súa forma desprotonada (COO-) é o **2-fosfoglicerato**, que é a forma na que está a pH fisiolóxico e na que intervén no metabolismo

Intervención na glicólise e gliconeoxénese
------------------------------------------

O 2-fosfoglicerato orixínase na glicólise a partir do 3-fosfoglicerato (3PG). A reacción é unha isomerización catalizada pola fosfoglicerato mutase, que cambia o grupo fosfato do carbono 3 ao carbono 2 .

Seguidamente, o 2-fosfoglicerato formado transfórmase en fosfoenolpiruvato (PEP) en reacción catalizada pola enolase,que é a penúltima reacción da glicólise. Na reacción requírense dous catións magnesio e consiste nunha deshidratación na que se perde o gupo OH e se forma un dobre enlace .

|  |  |  |
| --- | --- | --- |
| **Formación** |   | **Transformación** |
|  |    ⇌    |  |       |  | libérase H2OH2O |  |
| 3PG |   | 2PG |   | 2PG |   | PEP |
| *Fosfoglicerato mutase* |   | *enolase (fosfopiruvato hidratase)* |

En estudos do metabolismo bacteriano comprobouse que intervén na modificación covalente da enolase.

Ademais, induce a fosforilación de proteínas nos illotes de Langerhans.

Na gliconeoxénese o 2-fosfoglicerato intervén realizando reaccións inversas ás que realiza na glicólise.

Notas
-----

1. ↑  PubChem compound 2-fosfoglicerate
2. 1 2  A. Lehninger. Principios de Bioquímica. Omega. (1988). Páxinas 408-411. ISBN 84-282-0738-0
3. ↑  Grégory Boël et al. Is 2-Phosphoglycerate-dependent Automodification of Bacterial Enolases Implicated in their Export? Journal of Molecular Biology
Volume 337, Issue 2, 19 March 2004, Pages 485-496
4. ↑  S B Pek *et al.* Protein phosphorylation in pancreatic islets induced by 3-phosphoglycerate and 2-phosphoglycerate PNAS June 1, 1990 vol. 87 no. 11 4294-4298

Véxase tamén
------------

### Outros artigos

* Ácido 3-fosfoglicérico
* Glicólise

|  |  |
| --- | --- |
| Control de autoridades | 
* Wd: Q209469
* MAG: 2777244709

 |

|  |  |
| --- | --- |
| Identificadores | 
* CAS: 2553-59-5
* ChEBI: 24344
* ChemSpider: 58
* DTXSID: DTXSID20948430
* HMDB: HMDB0000362
* PubChem: 59

 |
**Thomas Ridley Sharpe**, nado en Londres o 30 de marzo de 1928 e finado en Llafranc (provincia de Girona) o 6 de xuño de 2013, foi un escritor inglés, máis coñecido como **Tom Sharpe**.

Traxectoria
-----------

A súa infancia e mocidade estiveron marcadas por unha rabia crónica. A súa nai, enferma, non se podía ocupar del. O seu pai, párroco británico, pasou do socialismo ó nacionalsocialismo. Estudou na Universidade de Cambridge.

Logo de realizar o servizo militar trasladouse a Suráfrica en 1951, dedicándose a realizar traballos sociais e ó ensino en KwaZulu-Natal. En 1961 escribiu e representou unha obra en contra do réxime do apartheid. Debido a isto foi encarcerado na prisión de Pietermaritzburg acusado de "político subversivo" e "comunista perigoso", e máis tarde foi deportado por actividades "antigubernamentais". Da súa experiencia en África obtivo a inspiración para escribir *Riotous Assembly* e *Indecent Exposure*. Entre 1963 e 1972 traballou como profesor de historia no Colexio de Cambridge das Artes e a Tecnoloxía. Recibiu o Gran Premio do Humor Negro en 1986.

### Literatura

Nas súas novelas encóntrase un humor corrosivo, mesmo ás veces cruel, que divide ós seus lectores entre os que o consideran moi ofensivo e os que pensan que é un mestre do humor. A súa temática é variada, desde os xa mencionados libros inspirados no apartheid, ata os que critican o sistema educativo (*Wilt* e secuelas), o *snobbismo* da clase inglesa (*Ancestral Vices* e *Porterhouse Blue*), o mundiño literario (*The Great Pursuit*), extremismos políticos de todo tipo, a burocracia e a estupidez en xeral. Os seus personaxes usan moitas veces unha linguaxe vulgar e explícita e practican toda clase de actos sexuais. Outras veces ridiculiza a forma de falar ou de comportarse de determinados grupos sociais.

### Éxito

As súas obras foron traducidas a 22 idiomas, vendendo máis de 10 millóns de exemplares. Mesmo algunha delas (*Porterhouse Blue* e *Blott on the Landscape*) foron adaptadas como series de televisión. *Wilt* foi levada ó cine en 1989 por Michael Tuchner.

Obras
-----

* *Riotous Assembly* (1971)
* *Indecent Exposure* (1973)
* *Porterhouse Blue* (1974)
* *Blott on the Landscape* (1975)
* *The Great Pursuit* (1977)
* *The Throwback* (1978)
* *Ancestral Vices* (1980)
* *Vintage Stuff* (1983)
* *Grantchester Grind* (1993)
* *The Midden* (1996)
* *The Gropes* (2009)

### Saga de Wilt

* *Wilt* (1976)
* *The Wilt Alternative* (1979)
* *Wilt on High* (1985)
* *Wilt in Nowhere* (2004)
* *Wilt's Herency* (2009)

|  |  |
| --- | --- |
| Control de autoridades | 
* Wd: Q436801
* WorldCat
* VIAF: 73860182
* Allmovie: p314737
* BNE: XX1022122
* BNF: 11924624w
* CANTIC: a11126772
* Discogs: 2062639
* EBID: ID
* Europeana: ID
* FAST: 1899140
* GEC: 0242584
* GND: 115532447
* IMDb: nm0789274
* ISNI: 0000 0001 0915 1663
* LCCN: n79148860
* LibraryThing: sharpetom-1
* Munzinger: 00000020017
* NDL: 00456268
* NKC: jn19990007479
* NLA: 36245385
* NPG: mp10663
* NTA: 069449376
* ODNB: 106947
* OL: OL27871A
* PTBNP: 25517
* SNAC: w6vv7m5j
* SUDOC: 027136353
* TMDb: 1318492

 |
As **talófitas** son organismos pluricelulares, tradicionalmente considerados como plantas, e caracterizados por non teren diferenciación celular en raíz, caules e follas, senón que teñen un corpo vexetativo pouco diferenciado denominado talo.

Constitúen un grupo polifilético (non proveñen dun devanceiro común inmediato, senón de varios) de organismos que tradicionalmente se describiron como *plantas inferiores*. Formaban parte duna extinta división do reino vexetal, os *Thalophyta* (ou *Talobionta*) que inclúen as algas, os fungos, os liques e os briófitos. Algúns autores engádenlle as bacterias e, ás veces, tamén os *Myxomycophyta*.

Denomínanse ás veces "plantas talosas", en oposición ás plantas vasculares. No século XIX (1836), Stephan Ladislaus Endlicher (botánico austríaco) separou o reino vexetal (equivalente ao *Regnum Plantae*) en talófitas e cormófitos (plantas vasculares). As talófitas coñecéronse tamén como *Thallogenes*, segundo John Lindley, botánico inglés do século XIX. Así mesmo, os *Cormophyta* tamén son coñecidos como *Cormogenes* segundo o sistema de Lindely.

As súas características xerais comúns son:

* non presentan órganos diferenciados;
* presentan gran diversidade de formas e tamaños;
* encóntranse na auga, no solo e no corpo de plantas e animais;
* algúns presentan clorofila (polo que son autótrofos: algas, liques e briófitos), e outros (fungos), non (son heterótrofos).
* a reprodución pode ser sexual ou asexual;

Son talófitas as algas (pertencentes hoxe ao reino dos protoctistas, os fungos (actualmente non clasificados como vexetais ou plantas, senón como constituíntes dun reino propio, denominado *Regnum Fungi* ou reino dos fungos, os liques (relacións simbióticas entre algas e fungos) e os briófitos. Estes últimos, máis evolucionados, en vez de raíz, \*cuale e follas das plantas *superiores*, presentan rizoides, cauloides e filoides, que son estruturas semellantes a aquelas, pero sen diferenciación en tecidos, e por iso considérase que están nunha posición intermedia entre talófitas e cormófitos.

Véxase tamén
------------

### Outros artigos

* Algas
* Briófitas
* Cormo (esporófito)
* Cormófito
* Fungos
* Lique
* Talo (talófitas)
**Teolindo Soto Barro**, nado nas Grañas do Sor (Mañón) en 1848 e finado en Ortigueira o 13 de setembro de 1906, foi un avogado e político galego.

Traxectoria
-----------

Estudou Dereito na Universidade de Santiago de Compostela. Foi xuíz municipal de Ortigueira en 1876. Gañou as oposicións a notario en 1878 e exerceu en Lugo e despois en Madrid. Foi elixido deputado polo distrito de Lugo nas eleccións de 1886 e volveu ser elixido polo mesmo distrito nas eleccións de 1893. Foi elixido senador pola provincia de Pontevedra en 1905. Foi fundador e presidente do Círculo das Artes de Lugo nos anos 1881 e 1885.

Vida persoal
------------

Casou con Leonor Reguera Hernández e foi pai de José e Leonor Soto Reguera, e avó actor cómico francés Louis de Funès.

Notas
-----

1. ↑  *Boletín Oficial de la Provincia de La Coruña*, 7-8-1876, p. 3.
2. ↑  *El Diario de Santiago*, 6-4-1878, p. 2.

Véxase tamén
------------

### Ligazóns externas

* Ficha no Senado
* Leonor Soto, madre de Luis de Funes

|  |  |
| --- | --- |
| Control de autoridades | 
* Wd: Q106531655
* Arquivo Histórico de Deputados (1810-1977): 111180
* Senadores de España (1834-1923): 2835

 |
**Sergei Nikolaievich Revin**, nado en Moscova o 12 de xaneiro de 196, é un cosmonauta ruso que formou parte da misión Soiuz TMA-04M e foi membro das expedicións 31 e 32 á Estación Espacial Internacional.

Traxectoria
-----------

Revin graduouse en como enxeñeiro e físico polo Instituto de Enxeñaría Electrónica de Moscova. Foi seleccionado como cosmonauta por NPO Energia en abril de 1996. Adestrou entre 1996 e 1998, participando despois na misión Soiuz TMA-04M e sendo membro das expedicións 31 e 32 á Estación Espacial Internacional. Pasou un total de 124,99 días no espazo.

Notas
-----

1. 1 2  Mark Wade (2021). "Revin, Sergei Nikolayevich" (en inglés). Consultado o 26 de xaneiro de 2021.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Sergei Revin***  |

### Outros artigos

* Soiuz TMA-04M
* Expedición 31
* Expedición 32
* Estación Espacial Internacional

|  |  |
| --- | --- |
| Control de autoridades | 
* Wd: Q975217
* NASA: revin

 |
Coordenadas: 25°59′39″N 50°35′00″L﻿ / ﻿25.994073, 50.583235

Árbore da vida.
A **árbore da vida** (*Shajarat-al-Hayat*) de Bahrain é unha *Prosopis cineraria* de 9,75 metros de alto de máis de 400 anos de idade. Está nun outeiro dunha zona árida do deserto de Arabia, a 2 quilómetros de Jebel Dukhan, o punto máis alto de Bahrain, e a 40 quilómetros de Manama, a cidade máis achegada.

A árbore está cuberta de abondosas follas verdes. Por mor da súa idade e polo feito de ser a única árbore que medra na área converteuse nunha atracción turística local e é visitada cada ano por unhas 65 000 persoas. A súa resina é usada para facer candeas, aromáticas e goma; os seus grans son procesados ​​en comida, mermelada e viño. Non se coñece con certeza como é que sobrevive a árbore. Bahrain ten pouca ou ningunha precipitación. As súas raíces miden 50 metros de profundidade, o cal podería ser abondo para acadar unha fonte de auga.

Existe a lenda de que a árbore está protexida por Enki, un deus da auga dos babilonios segundo a mitoloxía sumeria. Existe outra lenda que di que a árbore se atopa no que outrora foi o xardín do Edén.

Notas
-----

1. ↑  Lonely Planet (ed.). "Tree of Life".
2. 1 2  "The mysterious Tree of Life". KLM.
3. ↑  Atlas Obscura (ed.). "Tree of Life".
***Spokon*** (スポ根, *supokon*?, de *sports konjō*, literalmente *tenacidade deportiva*) é un subxénero de anime e manga con historia relacionada con deportes como fútbol, carreira etc. Algúns exemplos famosos de animes deste xénero *son Campións: Oliver e Benji* (*Captain Tsubasa*), *Speed Racer* (*Meteoro*/*Mach GoGoGo*), *Tenisu no oujisama* (*The Prince of Tennis*) e *Slam Dunk*.

O primeiro manga spokon foi *Kyojin no hoshi* (Estrela dos Giants) en 1966 de Ikki Kajiwara.

Características
---------------

Os animes e mangas do xénero *spokon* xeralmente teñen como foco principal un deporte que varía en cada historia. Os protagonistas destes animes xeralmente son mozos en idade escolar que soñan ou practican un determinado deporte na tentativa de querer ser un grande xogador. É posíbel encontrar elementos de ficción científica e fantasía nalgúns títulos deste xénero podendo ou non presentar poderes máxicos ligados ao deporte. Nalgúns casos tamén xorde un rival que frecuentemente desafía o personaxe durante a historia. Tamén pode haber campionatos e encontros case sempre estimulando amizades entre os protagonistas dos animes.

Exemplos dese xénero
--------------------

* *Attack No. 1* (voleibol)
* *Beyblade* (peón)
* *Captain Tsubasa* (fútbol)
* *Eyeshield 21* (fútbol americano)
* *Hikaru no go* (go)
* *Inazuma Eleven* (fútbol)
* *Kinnikuman* (loita libre)
* *Kuroko no basket* (básquet)
* *Slam Dunk* (básquet)
* *Speed Racer* (carreira)
* *The Prince of Tennis* (tenis)
* *Yu-Gi-Oh!* (cartas)
**Stefano Domenicali** (nado o 11 de maio de 1965) é actualmente o director do equipo Ferrari de Fórmula Un.

É fillo dun prominente banqueiro en Imola. Estudou administración de empresas na Universidade de Boloña, onde se graduou en 1991. Sempre crera que estaba destinado a facer unha carreira no automobilismo, debido ao seu lugar de nacemento.

Carreira
--------

Uniuse a Ferrari, inmediatamente despois da súa gradación en 1991, onde traballou na administración fiscal da empresa. Entre 1992 e 1994, foi director de carreira en Mugello estivo involucrado en MotoGP, DTM e outra serie de carreiras. En 1995, foi nomeado xefe de persoal no departamento deportivo de Ferrari, tamén estivo implicado na coordinación de patrocinios, antes de ser promovido a xefe de equipo en decembro de 1996, onde permaneceu ata xaneiro de 2001. Logo dunha breve experiencia como Xerente de Loxística, converteuse en director deportivo do equipo en 2002.

O 12 de novembro de 2007 Ferrari, anunciou que Stefano Domenicali, asumia o papel de Director do equipo Ferrari de Fórmula Un, un posto anteriormente en mans de Jean Todt. Baixo o seu liderado, Ferrari gañou o Campionato de Construtores 2008, antes de soportar unha tempada menos competitiva en 2009 na que o equipo só gañou unha única carreira. En  2010, o equipo gañou cinco carreiras e terminou terceiro no Campionato de Construtores, detrás de Red Bull Racing e McLaren, o mesmo resultado que en 2011 aínda que nesta tempada só gañou unha carreira.

Notas
-----

1. ↑  "Domenicali by James Allen". Arquivado dende o orixinal o 25 de outubro de 2008. Consultado o 25 de febreiro de 2012.
2. ↑  "Domenicali Ferrari Bio". Arquivado dende o orixinal o 23 de marzo de 2012. Consultado o 25 de febreiro de 2012.
3. 1 2 3 4 5  "Domenicali Profile".
4. ↑  "Interview with FerrariWorld Channel".
5. 1 2  "Grandprix.com biography".

Ligazóns externas
-----------------

|  |  |
| --- | --- |
|  | Wikimedia Commons ten máis contidos multimedia na categoría:  ***Stefano Dominicali Modificar a ligazón no Wikidata*** |

|  |  |
| --- | --- |
| Control de autoridades | 
* Wd: Q173168
* Munzinger: 01000010410

 |
A tenda orixinal de Walmart, a cadea de supermercados máis grande do mundo.
Un **supermercado** é un estabelecemento comercial de venda polo miúdo que ofrece bens de consumo en sistema de autoservizo entre os que se atopan alimentos, roupa, artigos de hixiene, perfumaría e limpeza. Estas tendas poden ser parte dunha cadea, xeralmente en forma de franquía, que pode ter máis sedes na mesma cidade, estado ou país. Os supermercados xeralmente ofrecen produtos a baixo prezo. Para xerar beneficios, os supermercados tentan contrarrestar a baixa marxe de beneficio cun alto volume de vendas.

Outras clases de tendas de autoservizo como os hipermercados, venden tamén roupa e accesorios vehiculares como lamias.

Notas
-----

1. ↑  "Morir a la americana".
2. ↑  Definicións no *Dicionario da Real Academia Galega* e no Portal das Palabras para *supermercado*.
3. ↑  "Supermercado".

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Supermercado Modificar a ligazón no Wikidata*** |

### Outros artigos

* Canle de distribución

|  |  |
| --- | --- |
| Control de autoridades | 
* Wd: Q180846
* AAT: 300005246
* BNCF: 16258
* BNCHL: 000000004
* BNF: 11937759r
* EBID: ID
* GEC: 0144451
* GND: 4058631-5
* JSTOR: supermarkets
* LCCN: sh85130623
* NDL: 00571693
* NKC: ph159591

 |

|  |  |
| --- | --- |
| Identificadores | 
* MeSH: D000085943
* MeSH: J01.576.423.750.937
* UMLS: C0557778

 |
Samsung Galaxy Note
**Teléfono intelixente** (en inglés **smartphone**) é un termo comercial para denominar un teléfono móbil que ofrece máis funcións ca un teléfono celular común.

Características
---------------

Case todos os teléfonos intelixentes son móbiles que soportan completamente un cliente de correo electrónico coa funcionalidade completa dun organizador persoal. Unha característica importante de case todos estes teléfonos é que permiten a instalación de programas para incrementar o procesamento de datos e a conectividade.

As aplicacións poden ser desenvolvidas polo fabricante do dispositivo, polo operador ou por un terceiro. O termo intelixente/smart fai referencia a calquera interface, como un teclado QWERTY en miniatura, unha pantalla táctil ou simplemente o sistema operativo móbil que posúe, diferenciando o seu uso mediante unha exclusiva disposición dos menús, teclas, atallos etc.

O completo soporte ao correo electrónico parece ser unha característica indispensábel atopada en todos os modelos existentes e anunciados dende 2007. Case todos os teléfonos intelixentes tamén permiten ao usuario instalar programas adicionais, normalmente inclusive desde terceiros -feito que dota a estes teléfonos de moitísimas aplicacións en diferentes terreos-, pero algúns vendedores gustan de tachar aos seus teléfonos como intelixentes aínda cando non teñen esa característica. Algúns exemplos de teléfonos denominados intelixentes son: Serie MOTO Q de Motorola, Nokia series E, series N e algún modelo da serie X como o X6 BlackBerry, Samsung Galaxy S, iPhone e todos os que teñen o sistema operativo Android, por exemplo: Google Nexus One, Motorola Milestone e Sony Ericsson Xperia Arc.

Entre outras características comúns está a función multitarefa, exceptuando as versións anteriores a iOS 4.0, o acceso a Internet vía Wifi ou 3G, aos programas de axenda, a unha cámara dixital integrada, administración de contactos, acelerómetros, GPS e algúns programas de navegación así como ocasionalmente a habilidade de ler documentos de negocios en variedade de formatos como PDF e Microsoft Office.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Teléfono intelixente*** |

### Ligazóns externas

* Wikipedia en iPhone *(en castelán)*
* Información sobre teléfonos intelixentes *(en inglés)*

|  |  |
| --- | --- |
| Control de autoridades | 
* Wd: Q22645
* BNCF: 67007
* BNE: XX5263363
* BNF: 15561010h
* BRE: 3839078
* EBID: ID
* GND: 4845922-7
* JSTOR: smartphones
* LCCN: sh2007006251
* NDL: 01155746
* NKC: ph556910
* PSH: 13664
* Treccani: smartphone

 |

|  |  |
| --- | --- |
| Identificadores | 
* MeSH: D000068997
* MeSH: L01.224.230.260.550.500.500

 |
Para outras páxinas con títulos homónimos véxase: Silo.
Silo de gran e depósito de auga en Robliza de Cojos.
Un **silo** (do grego σιρός - *siros*, "burato para conservalo gran") é unha construción deseñada para gardar gran e outros materiais a granel; son parte integrante do ciclo de aprovisionamento da agricultura.

Os máis comúns teñen forma cilíndrica, asemellándose a unha torre, construída de madeira, formigón armado ou metal. O deseño, inventado por Franklin Hiram King, emprega polo xeral un aparello mecánico para a carga e descarga dende a parte superior.

Actualmente o deseño orixinal para a agricultura adaptouse a outros usos na industria, empregándose silos para depósito de materiais diversos, como o cemento, e tamén se adaptaron ó eido militar, empregándose silos para depósito e manexo de mísiles.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Silo Modificar a ligazón no Wikidata*** |

### Ligazóns externas

* Asociación internacional do Silo *(en inglés)*

|  |  |
| --- | --- |
| Control de autoridades | 
* Wd: Q213643
* AAT: 300005024
* BNCF: 24165
* BNE: XX526945
* BNF: 119445768
* EBID: ID
* GEC: 0143016
* LCCN: sh85122574
* MAG: 2778024958
* NDL: 00570021
* NKC: ph151465
* PSH: 13478

 |
**Taddeo di Bartolo**, nado en Siena en 1363 e finado na mesma cidade o 26 de agosto de 1422, foi un pintor italiano o máis importante dos pintores menores da escola sienesa.

Traxectoria
-----------

Formouse no obradoiro de Jacobo di Mino del Pelicciaio, e o primeiro traballo que se lle coñece foi darlle pintura os relevos de anxos do coro da catedral de Siena, en 1389 establécese pola súa conta, e pintou unha *Virxe e neno cos santos* para a capela de S. Paolo do Collegarli. Coñecido pola serie de frescos de figuras da República romana do Palazzo Pubblico de Siena que realizou entre 1404 e 1416, e os frescos do Xuízo Final na Colexiata de San Gimignano.
Pintor itinerante, estivo en Pisa, Xénova, Perugia e Volterra e difundiu a arte sienesa en Italia.

|  |  |
| --- | --- |
| Control de autoridades | 
* Wd: Q740231
* WorldCat
* VIAF: 292277692
* AGORHA: 1813
* BMT: 47940
* BNF: 149654584
* CERL: cnp00539802
* DeutscheBio: 118835734
* Europeana: ID
* FAST: 1850033
* GEC: 0064879
* GND: 118835734
* ICCU: NAPV040858
* ISNI: 0000 0003 9718 3714
* KulturNav: ID
* LCCN: nr91028538
* RKD: 76375
* SNAC: w6km79rj
* SUDOC: 175102791
* ULAN: 500029513

 |
**Semen Up** foi un grupo galego de música pop, activo na década de 1980 e encadrado no movemento denominado movida viguesa.

Traxectoria
-----------

O grupo iniciou a súa traxectoria artística en 1985, lanzando o Mini-Lp de catro cancións *Lo estás haciendo muy bien*, que incluía un tema do mesmo título, o cal chegou a converterse no maior éxito do grupo; a canción describía unha felación, o que provocou non pouca polémica e marcou o auxe dunha fugaz tendencia musical da época que deu en chamarse porno-pop.

Un ano despois editan *La agonía do Narciso*, ao que seguiría *Vuelve el hombre*, LP que contiña o tema *Tu novia está loca*, incluía na banda sonora do filme homónimo. Tras dous novos álbums, o grupo acabou por se disolver contra finais da década, coincidindo coa saída do seu líder, Alberto Comesaña, que comezou daquela o dúo *Amistades peligrosas*, canda a cantante Cristina del Valle.

En 2005 Semen Up reuniuse para ofrecer unha serie de concertos por todo Estado Español, participando entre outros no Mediatic Festival de Alacant.

Discografía
-----------

* *Lo estás haciendo muy bien* (1985).
* *La agonía del Narciso* (1986).
* *Vuelve el hombre* (1987).
* *El gusto es mío* (1988).
* *Madurez* (1989).
* *Lo estás haciendo muy bien y otras canciones peligrosas* (1996). Recompilatorio.

Véxase tamén
------------

### Outros artigos

* Movida viguesa

### Ligazóns externas

* Biografía de Semen Up *(en castelán)*
* Tema *Bendita seas tú*

|  |  |
| --- | --- |
| Control de autoridades | 
* Wd: Q9075915
* Discogs: 1041381
* MusicBrainz: ID

 |
**Teide 1** é unha estrela anana marrón, a primeira en ser verificada no 1995. Esta anana marrón está localizada no cúmulo estelar aberto das Pléiades, aproximadamente a uns 400 anos luz da Terra.

Características
---------------

A magnitude aparente deste deslucido obxecto é de 17,76, tan pouco brillante é que só é posible velo a través dun telescopio de afeccionado de gran tamaño. Se estivese a uns 10 parsecs do noso planeta, amosaríase 70 veces máis brillante (magnitude absoluta 12,38) que se estivese a unha distancia duns 120 parsecs.

Este obxecto é máis masivo cós planetas (55 MX), pero menos masivo cás estrela (0,052 MS). O raio desta anana marrón é un pouco maior co raio de Xúpiter (unha décima parte raio solar). A súa temperatura superficial é só de 2600 ± 150 K,, o cal é, máis ou menos, da metade da do noso Sol. A súa luminosidade é 0,1% cá do noso Sol, quere isto dicir que a radiación emitida polo noso Sol en catro horas é equivalente a emitida por Teide 1 en máis ou menos seis meses. A súa idade é só duns 120 millóns de anos (ou 3,8 petasegundos) o cal é só o 3% da idade na nosa estrela.

Esta anana marrón está o suficientemente quente para fusionar litio no seu núcleo, pero non o suficiente para fusionar hidróxeno coma no caso do noso Sol.

Notas
-----

1. 1 2  Mid-IR Observations of the Pleiades Brown Dwarfs Teide 1 & Calar 3 (Leech 2000)

Véxase tamén
------------

### Ligazóns externas

* Walter Myers (1995). "Teide 1". Arquivado dende o orixinal o 02 de maio de 2009. Consultado o 20 de decembro de 2008.
* *(en inglés)*

|  |  |
| --- | --- |
| Control de autoridades | 
* Wd: Q484148
* SIMBAD: Cl\* Melotte 22 TEIDE 1

 |
**Semerkhet** foi o sétimo faraón da primeira dinastía de Exipto, c. -2861--2853 (von Beckerath).

Traxectoria
-----------

Segundo Manetón reinou 18 anos, e denomínao **Semempses** (Xulio Africano e Eusebio de Cesarea), ou **Mempses** (versión armenia de Eusebio).

Na Lista Real de Abidos figura como **Semsu**. O Canon Real de Turín chámao **Semsem** e dá 72 anos.

Manetón comentou que era fillo do anterior rei e que durante o seu reinado ocorreron numerosos prodixios e unha gran calamidade (epidemia) caeu sobre Exipto. Puido ser un fillo de raíña Betrest, esposa de Anedjib, e de pai descoñecido.

O seu sucesor, Qaa, considerouno usurpador do trono, pois ordenou borrar as súas inscricións.

Testemuños da súa época
-----------------------

* O lugar da súa sepultura é a tumba U, na necrópole de Umm el-Qaab, en Abidos.
* Inscricións incisas en tarros, e unha cunca de Helwan (Saad).
* Inscrición incisa na tumba U de Abidos, UC 36756 (Museo Petrie).
* Inscrición de selos reais no cemiterio de Umm el-Qaab (Dreyer 1985-95).

|  |  |  |
| --- | --- | --- |
| **Predecesor:** Anedjib | **Faraón***Primeira Dinastía* | **Sucesor:** Qaa |
*O Tacto*, de José de Ribeira, cadro da serie dos sentidos (Museo Norton Simon, Pasadena, Estados Unidos).
*tacto humano*

O **sentido do tacto** é aquel que permite aos organismos percibir cualidades dos obxectos e medios como a presión, temperatura, textura e dureza. A pel ten diferentes clases de receptores nerviosos que se encargan de transformar os diferentes tipos de estímulos do exterior en información susceptíbel para ser interpretada polo cerebro. A pel divídese en tres capas: a epiderme (capa superficial), a derme e a hipoderma (capa máis profunda). 

A epiderme está constituída por tecido epitelial e no seu estrato basal ou xerminativo atopamos a melanina, pigmento que dá cor á pel, e a derme por tecido conxuntivo. Nesta capa están os anexos cutáneos que son as glándulas sebáceas, as glándulas sudoríparas, o pelo e as uñas e a hipoderma formada por tecido conxuntivo adiposo.

Debemos ter en conta que, aínda que o sentido do tacto se atopa principalmente na pel, tamén está nas terminacións nerviosas internas do organismo, podendo percibir os altos cambios de temperatura ou a dor. Polo que é o máis importante do cinco sentidos permitíndonos percibir os riscos para a nosa saúde tanto internos como externos.

Contacto
***Twilight*** é unha serie de novelas de fantasía romántica para mozos sobre vampiros da autora estadounidense Stephenie Meyer, composta polos libros *Twilight*, *New Moon*, *Eclipse* e *Breaking Dawn*. Retrata a vida de Bella Swan, unha adolescente que se traslada a vivir a Forks, Washington, que cambia radicalmente de vida cando se namora dun vampiro chamado Edward Cullen. A serie cóntase fundamentalmente desde o punto de vista de Bella, co epílogo de *Eclipse* e unha parte de *Breaking Dawn* contadas desde o punto de vista de Jacob Black. *Midnight Sun*, unha novela inédita da serie, é a historia do primeiro libro contada desde o punto de vista de Edward Cullen.

Desde a edición da primeira novela, *Twilight* en 2005, os libros gañaron unha gran popularidade e éxito comercial en todo o mundo. En 2009 as catro novelas venderan 70 millóns de exemplares en todo o mundo con traducións a 37 linguas. En 2008 realizouse o primeiro filme baseado na serie, *Twilight* e o segundo, *New Moon*, ten prevista a súa estrea o 20 de novembro de 2009.

|  |  |
| --- | --- |
| Control de autoridades | 
* Wd: Q44523
* BNF: 159884541
* EBID: ID
* NKC: aun2011650054

 |
Partes dun taco de billar.
O **taco de billar** ou **pau de billar** é o instrumento co cal os xogadores de billar golpean as bólas para tratar de facer carambolas ou entronar as bólas, dependendo do xogo. Os tacos de mellor calidade adoitan ser desmontables en 2, 3 e ata 4 pezas. Sendo unha das pezas a *frecha* que é a metade superior do taco, cun peso lixeiro e que debe coidarse para producir a menor fricción posible coa man do xogador e así non realizar movementos inesperados.

A frecha á súa vez ten unha punta de cor branca, que ten un coiro, co cal golpéanse as bólas de marfil. Este debe ser utilizado con xiz, para evitar o deslizamiento, o coiro se necesita ter o suficiente rozamento para golpear a bóla sen cometer unha pifia ao tratar de realizar tiros con efecto, apuntando aos extremos da mesma.

As medidas do taco habitualmente roldan os 140-145 centímetros e a punta entre os 10-15 milímetros, dependendo se o xogo é o snooker, o bóla 8 ou o billar francés.

|  |  |
| --- | --- |
| Control de autoridades | 
* Wd: Q593707
* AAT: 300211071
* BNF: 13327197p
* EBID: ID
* FAST: 884926
* LCCN: sh98004431

 |
**Spirits in the Sky** é un supergrupo temporal dirixido por Billy Corgan, líder de The Smashing Pumpkins. A banda reuniuse inicialmente en xuño do 2009 para realizar un concerto en memoria do falecido Sky Saxon de The Seeds. O grupo tocou tres cancións, unha versión de The Seeds, unha versión de "Spirit in the Sky", e un novo tema de The Smashing Pumpkins chamado "Freak". A formación nese concerto estaba composta por Corgan (guitarra), Kerry Brown (batería/percusión), Mike Byrne (batería), Kevin Dippold (guitarra/voces), Mark Tulin (baixo) e Mark Weitz (teclados).

No mes de agosto a banda saíu de xita, desta vez egadindo á violinista Ysanne Spevack, á vocalista Linda Strawberry e ao guitarrista de Jane's Addiction Dave Navarro. Dippold pasou a tocar principalmente a frauta. O grupo realizou seic concertos en California, tocando cancións que Corgan compuxera para o novo álbum de The Smashing Pumpkins, *Teargarden by Kaleidyscope*, ademais de versións de The Seeds, Pink Floyd, The Velvet Underground, Jethro Tull, Quicksilver Messenger Service e outrs artistas.

En setembro comezou o traballo de *Teargarden by Kaleidyscope* en Chicago, uníndose Corgan a Brown, Byrne, Dippold, Spevack e Tulin. Tres dos catro temas do primeiro EP de *Teargarden by Kaleidyscope*, "Widow Wake My Mind", "A Stitch in Time" e "Astral Planes" estreáronse en concertos de Spirits in the Sky.
**Two-Face** (**Harvey Dent**) é unha personaxe ficticia e supervilán da serie de banda deseñada *Batman*, publicada por DC Comics, e na cal e o adversario de Batman. A personaxe foi creada por Bob Kane e Bill Finger e apareceu por vez primeira en *Detective Comics* #66 (agosto de 1942). Anteriormente foi **Harvey Dent**, fiscal de distrito de Gotham City e un aliado de Batman. Porén, converteuse nun sociópata cando a metade esquerda da súa cara foi desfigurada con ácido durante un xuízo; dende entón decide entre o ben e o mal guindando unha moeda ó aire. Orixinalmente, Two-Face era un simple vilán cuxa característica era cometer crimes baseados no número dous, como roubar o Segundo Banco Nacional de Gotham City ás 2:00 do 2 de febreiro. Nos últimos anos, autores como Frank Miller ou Andrew Helfer describírono como unha persoa cunha desorde de personalidade múltiple e profundos traumas infantís, e que a súa desfiguración física só disparou a súa psicopatía.

Popularizouse en *Batman: The Animated Series*, a serie animada dos anos 90 e foi interpretado por Billy Dee Williams no filme de 1989 *Batman*. Tamén apareceu en *Batman Forever* interpretado por Tommy Lee Jones e en *O cabaleiro escuro* interpretado polo actor Aaron Eckhart.

Notas
-----

1. ↑  Screen Rant (ed.). "Gotham Season 2 Features ‘Serialized’ Story; Bill Finger Getting Batman Credit".
2. ↑  Daniels, Les (1999). *Batman: The Complete History*. San Francisco: Chronicle Books. p. 45. ISBN 0811824705.
3. ↑  *Detective Comics* #66 (August 1942)

|  |  |
| --- | --- |
| Control de autoridades | 
* Wd: Q295599
* IMDb: ch0000190

 |
| *Spilocuscus kraemeri* |
| --- |
|  |
| Estado de conservación |
| Case ameazada |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Clase: | Mammalia |
| Orde: | Diprotodontia |
| Familia: | Phalangeridae |
| Xénero: | *Spilocuscus* |
| Especie: | *S. kraemeri* |

 |
| Nome binomial |
| *Spilocuscus kraemeri*(Schwartz, 1910) |
| Área de distribución da especie.Área de distribución da especie. |

O ***Spilocuscus kraemeri*** é unha especie de marsupial da familia dos falanxéridos endémica das illas do Almirantado, de Papúa Nova Guinea.

Descrición
----------

É o membro de menor tamaño do xénero *Spilocuscus.* As femias teñen as costas negras, mentres que os machos teñen motas negruzcas sobre fondo branco. Ámbolos dous sexos teñen a testa parda avermellada.

Estado de conservación
----------------------

Está catalogado como especie case ameazada porque aínda que non escasea ten unha área de distribución reducido (abrangue menos de 2.000 km²), e estase producindo unha continua redución tanto da extensión do seu hábitat como do número de individuos, como marca o criterio B da UICN. A continua presión da poboación humana e a súa baixa fecundidade, nun animal relativamente lonxevo, son os principais motivos de preocupación.

Notas
-----

1. ↑  Helgen, K. Leary, T. Singadan, R. Menzies, J. & Wright, D. (2008). "Spilocuscus kraemeri". *Lista Vermella de especies ameazadas.* (en inglés). Unión Internacional para a Conservación da Natureza.

|  |  |
| --- | --- |
| Identificadores taxonómicos | 
* ADW: Spilocuscus\_kraemeri
* BioLib: 301940
* EOL: 313881
* GBIF: 2440247
* iNaturalist: 42857
* IRMNG: 11320567
* ITIS: 709429
* IUCN: 20637
* MSW: 11000067
* NCBI: 2792018
* Species+: 6401

 |